MESTO   HUMENNÉ 

Č. 133/2016 

Mesto Humenné na základe ustanovenia § 6 ods. 1  zákona SNR č. 369/1990 Zb. o obecnom zriadení v znení neskorších predpisov a v súlade s § 16 zákona č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov
vydáva 

V š e o b e c  n e   z á v ä z n é   n a r i a d e n i e
 m e s t a  H u m e n n é 
o vyhradení miest a ustanovení podmienok na umiestňovanie volebných plagátov na verejných priestranstvách počas volebnej kampane
Článok 1

Predmet VZN

Predmetom tohto všeobecne záväzného nariadenia je vyhradenie miest a ustanovenie podmienok na umiestňovanie volebných plagátov na verejných priestranstvách na území mesta Humenné počas volebnej kampane pre voľby do Národnej rady Slovenskej republiky, voľby do Európskeho parlamentu, voľby do orgánov samosprávnych krajov a voľby do orgánov samosprávy obcí.
Článok 2
Vymedzenie pojmov

1.  Za kandidujúci subjekt sa na účely tohto nariadenia rozumie kandidujúci politický subjekt – 
politické strany a koalície politických strán alebo nezávislý kandidát. 

2.  Za volebný plagát sa pre účely tohto nariadenia považujú tlačené alebo písané materiály, letáky, 
oznamy, prospekty alebo iné materiály v prospech aj v neprospech kandidujúcich subjektov.
Článok 3
Miesta na vylepovanie volebných plagátov
1.  Kandidujúce subjekty môžu využiť na vylepovanie volebných plagátov reklamné pútače 
(presklené vitríny CL 170) na pešej zóne v južnej časti Námestia slobody v Humennom.

2.  Rozdelenie vyhradenej plochy pre jednotlivé kandidujúce subjekty vykoná mesto až po zverejnení vyžrebovaných čísel zaregistrovaných kandidátnych listín a podľa počtu kandidujúcich subjektov sa vymedzené plochy rozdelia tak, aby rozdelenie zodpovedalo zásade rovnosti kandidujúcich subjektov. Takto vyhradená plocha bude musieť byť k dispozícii zaregistrovaným politickým stranám až do skončenia volebnej kampane, bez ohľadu na to, či kandidujúci subjekt svoje právo na umiestnenie volebného plagátu využije, alebo nie. V prípade, ak kandidujúci subjekt nevyužije svoje právo na umiestnenie volebného plagátu  na vyhradenej ploche na verejnom priestranstve, ostane miesto určené na umiestnenie volebného plagátu pre daný kandidujúci subjekt prázdne. Toto miesto nie je možné použiť na umiestnenie volebných plagátov iných kandidujúcich subjektov.

3.  Vylepovanie volebných plagátov na iných verejných priestranstvách v meste Humenné nie je 
dovolené a je dôvodom na vyvodenie sankcií voči porušovateľovi tohto všeobecne záväzného 
nariadenia. 

4.  Na umiestňovanie volebných plagátov na informačných a reklamných zariadeniach (billboardy), 
zvonku alebo zvnútra súkromných či súkromne užívaných objektov a objektov vo vlastníctve 
právnických osôb sa toto všeobecne záväzné nariadenie nevzťahuje.
Článok 4
Povinnosti kandidujúcich subjektov

1.  O pridelenie plochy je potrebné požiadať písomne odbor všeobecnej správy Mestského úradu 
v Humennom počas volebnej kampane, pričom rozdelenie vyhradenej plochy vykoná mesto až 
po zverejnení vyžrebovaných čísel zaregistrovaných kandidátnych listín.
2.  Umiestnenie volebných plagátov a údržbu plôch určených na umiestnenie volebných 
plagátov si počas volebnej kampane zabezpečuje kandidujúci subjekt sám a na vlastné  náklady. 
3.  Kandidujúci subjekt je povinný odstrániť svoje volebné plagáty v lehote do 10 dní od skončenia 
volebnej kampane. V prípade nesplnenia tejto povinnosti vyzve odbor všeobecnej správy 
Mestského úradu v Humennom príslušný kandidujúci subjekt na odstránenie týchto plagátov 
v náhradnom termíne 10 dní od doručenia výzvy. Ak ani v náhradnom termíne nebudú uvedené 
plagáty odstránené, mesto ich odstráni na vlastné náklady, ktoré budú prefakturované 
kandidujúcemu subjektu a ten je povinný vystavenú faktúru uhradiť do 14 dní od jej 
doručenia. 

4.  Zodpovednosť za obsah volebných plagátov nesie príslušný kandidujúci subjekt.
Článok 5
Kontrola a sankcie
1.  Kontrolu dodržiavania tohto VZN vykonáva hlavný kontrolór mesta, príslušníci mestskej 
polície a určení zamestnanci mesta.

2.  Porušenie ustanovení tohto VZN sa posudzuje ako priestupok podľa § 46 a 47 zákona 
č.372/1990 Zb. o priestupkoch v znení neskorších predpisov.

3.  Za porušenie tohto VZN možno uložiť pokutu v zmysle zákona SNR č. 372/1990 Zb. 
o priestupkoch v znení neskorších predpisov, pričom pokuta je príjmom mesta Humenné.
Článok 6
Záverečné ustanovenia

1.  Návrh tohto všeobecne záväzného nariadenia bol vyvesený na verejné pripomienkovanie dňa 
14. 01. 2016 a zvesený dňa  25. 01. 2016.

2.  Na tomto všeobecne záväznom nariadení sa uznieslo a schválilo ho Mestské zastupiteľstvo 
v Humennom dňa 29. 01. 2016.

3.  Toto všeobecne záväzné nariadenie bolo vyvesené na úradnej tabuli dňa 29. 01. 2016. a zvesené 
dňa 15. 02. 2016.

4.  Toto všeobecne záväzné nariadenie nadobúda účinnosť dňa 15. 02. 2016. 

5.  Ku dňu účinnosti tohto všeobecne záväzného nariadenia sa ruší v celom rozsahu VZN č. 
128/2014 o vyhradení miest a ustanovení podmienok na umiestňovanie volebných plagátov 
na verejných priestranstvách počas volebnej kampane.
V Humennom, 29. 01. 2016









PhDr. Jana  V a ľ o v á , v. r. 

  







        primátorka mesta

3

